

Na osnovu člana 27 Pravilnika o uslovima, načinu, kriterijumima i obimu sprovođenja mjera aktivne politike zapošljavanja (»Sl.list CG«, br.27/12) raspisuje se

**KON K U R S**

**ZA IZBOR IZVOĐAČA JAVNOG RADA NJEGA STARIH LICA, PERSONALNI ASISTENT I DRUGIH PROGRAMA JAVNOG RADA**

**BROJ: 03-4597 od 27.02.2019.g.**

**Predmet konkursa**

Izbor izvođača javnog rada koji se realizuje kroz programe stvaranja privremenih netržišnih poslova od javnog interesa u oblastima društvene brige o djeci i mladima, zaštite lica sa invaliditetom, pomoći starim licima, borbe protiv bolesti zavisnosti, zaštite životne sredine, održavanja i obnavljanja javne infrastrukture, obrazovanja, kulture, sporta i u drugim oblastima od javnog interesa.

Izvođač u saradnji sa Zavodom za zapošljavanje Crne Gore (u daljem tekstu: Zavod) realizuje programe javnog rada, u trajanju do pet mjeseci. U programima javnog rada zaposliće se najmanje 422 nezaposlena lica iz evidencije Zavoda, pripremljena za učešće u javnom radu.

Zavod je u obavezi da pripremi nezaposlena lica za učešće u javnom radu. Pripremljenost za učešće nezaposleno lice dokazuje potvrdom izdatom od strane Zavoda, koju podnosi izvođaču javnog rada, pri prijavi na slobodno radno mjesto.

**Finansiranje javnog rada**

Raspoloživa sredstva za finansiranje programa javnog rada iz predmeta konkursa, saglasno Odluci Upravnog odbora Zavoda, br. 01-4596 od 27.02.2019.g. iznose 680,000,00€, od kojih:

* za finansiranje programa podrške starim licima u stanju socijalne potrebe »Njega starih lica« - 115.600,00 €;
* za finansiranje programa podrške licima sa invaliditetom u centrima, udruženjima i u kući »Personalni asistent« - 163.200,00 € i
* za finansiranje programa stvaranja privremenih netržišnih poslova u oblasti društvene brige o djeci i mladima, borbe protiv bolesti zavisnosti, zaštite životne sredine, održavanja i obnavljanja javne infrastrukture, obrazovanja, kulture, sporta i u drugim oblastima od javnog interesa - 401.200,00€.

Zavod zadržava pravo na preusmjeravanje sredstava za finansiranje pojedinih programa od javnog interesa.

Učešće Zavoda u finansiranju programa javnog rada, u najdužem trajanju do pet mjeseci, zavisi od broja učesnika javnog rada i na mjesečnom nivou ne može prelaziti ukupne troškove minimalne zarade u Crnoj Gori, utvrđene Odlukom Vlade Crne Gore, br. 06-709/3 od 21. marta 2013. godine, (»Sl.list Crne Gore«, br.18/13) po učesniku programa.

Zavod zadržava pravo da ne dodijeli izvođačima programa javnog rada ukupan iznos raspoloživih sredstava za finansiranje programa javnog rada, u slučaju nedovoljnog broja zahtjeva koji ispunjavaju uslove i kriterijume utvrđene konkursom.

**Ciljevi realizacije programa javnog rada**

* Zapošljavanje nezaposlenih lica na privremenim netržišnim poslovima pružanja podrške starim licima u stanju socijalne potrebe.
* Zapošljavanje nezaposlenih lica na privremenim netržišnim poslovima pružanja podrške licima sa invaliditetom u centrima, udruženjima i u kući.
* Zapošljavanje nezaposlenih lica na privremenim netržišnim poslovima u drugim oblastima od javnog interesa.

**Očekivani rezultati realizacije programa javnog rada**

* Zapošljavanje najmanje 72 lica na određeno vrijeme, u trajanju do pet mjeseci, na poslovima pružanje podrške za najmanje 72 stara lica u stanju socijalne potrebe.
* Zapošljavanje najmanje 101 lica na određeno vrijeme, u trajanju do pet mjeseci, na poslovima pružanje podrške za najmanje 101 lice sa invaliditetom.
* Zapošljavanje najmanje 249 lica na određeno vrijeme, u trajanju do pet mjeseci, na drugim poslovima od javnog interesa.

**Podnosilac zahtjeva**

Zahtjev za realizaciju javnog rada mogu podnijeti pravna i fizička lica koja u okviru svojih konstitutivnih akata imaju jasno definisanu djelatnost koja ih preporučuje za realizaciju programa iz predmeta konkursa.

Podnosilac zahtjeva može samostalno ili u saradnji sa partnerom/ima realizovati program javnog rada.

**Kriterijumi izbora izvođača javnog rada**

* Kapaciteti podnosioca zahtjeva i značaj predloga programa
* Ciljna grupa programa

Zavod zadržava pravo da u postupku izbora izvođača, uz saglasnost i dogovor sa podnosiocem zahtjeva, izvrši korekciju dužine trajanja i/ ili broja učesnika programa javnog rada.

**Način, vrijeme i mjesto podnošenja zahtjeva**

Konkurs za izbor izvođača javnog rada otvoren je od dana objavljivanja u sredstvima javnog informisanja i na sajtu Zavoda - http://www.zzzcg.me, a krajnji rok za prijem zahtjeva za učešće na konkursu je 15.03.2019.godine u 15 h.

Zahtjev za realizaciju javnog rada podnosi se na propisanom obrascu koji se može preuzeti sa sajta Zavoda: <http://www.zzzcg.me>.

Zahtjev za realizaciju javnog rada i prateća dokumentacija podnosi se u dva primjerka, u originalu ili kao ovjerena kopija originala.

Zahtjevi moraju da budu dostavljeni u zapečaćenoj koverti. Šalju se kao preporučena pošiljka ili se lično predaju na adresu:

Zavod za zapošljavanje Crne Gore, Bulevar revolucije br. 5, Podgorica, sa naznakom “Komisija za utvrđivanje predloga za izbor izvođača programa aktivne politike zapošljavanja”.

**Informacija**

Odluka o izboru izvođača javnog rada donosi se, u roku od 20 dana od dana isteka roka za podnošenje zahtjeva. Podnosilac zahtjeva se obavještava o ishodu zahtjeva, u roku od 5 dana od dana donošenja odluke o izboru izvođača javnog rada.

Zavod vrši pripremu kandidata za uključivanje u javni rad, a izabrani izvođač vrši izbor učesnika javnog rada. Međusobna prava, obaveze i odgovornosti izabranog izvođača i učesnika javnog rada, utvrđuju se ugovorom o radu.

Sastavni dio Konkursa je Uputstvo za podnošenje zahtjeva za realizaciju javnog rada, dostupno na adresi: <http://www.zzzcg.me>.